મારા તો બધા જ રોલ ફેવરીટ છે. આની પહેલા પણ એક ગુજરાતી સીરીયલ કરતી હતી, ‘હસો નહીં તો મારા સમ’, એમાં ભિખારણનો પણ રોલ કર્યો છે, રાણીનો પણ રોલ કર્યો છે, પાગલનો પણ રોલ કર્યો છે, સ્કૂલની છોકરીનો પણ રોલ કર્યો છે એ બધું જ ખૂબ જ ગમ્યું છે પણ સૌથી વધુ મારા પપ્પાનું પ્લે ‘લગ્ન કરવા લાઈનમાં આવો’, એમાં એક છોકરી પાગલ છે અને પછી ડાહી થઈ જાય છે અને તેના વરને પણ સાજો કરે છે એવી વાર્તા છે, એ સારું લખાયેલું. બીજુ સિતાંશુ યશશ્ચંદ્ર સાહેબનું ‘એક સપનું બડું શૈતાની’ માં એક છોકરી ગામડાથી પોતાના પપ્પાને મુંબઈમાં મળવા આવે છે. એ કહે છે કે મારે એક્ટ્રેસ બનવું છે. તેના મમ્મી પપ્પા અલગ થઈ ગયા છે, એ તેના પપ્પાને મળી લે છે મન ભરીને; પછી કહે છે કે હું એક્ટ્રેસ બનવા નહીં, તમને મળવા અને તમારી સાથે થોડો વખત રહેવા આવી હતી.. લગ્ન પછી ખબર નહીં હું કેવો સમય આપી શકીશ. અત્યારે બોલતી વખતે પણ એવું થાય છે કે.. (આંખોમાં બાઝેલા એ પાત્રના સ્પંદનો સાથે દિશાબેન ભાવુક થઈ જાય છે.)